Dawid wys vir Proteas waar hy die wortels begrawe hetDawid Malan en Eoin Morgan (Foto: ECB/Twitter) Dawid Malan is in Engeland gebore, maar hy het sy laaste matriekvraestel by Paarl Boys’ High in die Wes-Kaap geskryf. Hy het selfs sy eersterangse krieketbuiging in die 2005/’06-seisoen vir Boland gemaak. Maar vandag – op ’n stadige blad in die Paarl – het sy spogbeurt van 55 gesorg dat Engeland die tweede T20-wedstryd teen die Proteas met vier paaltjies gewen het. Malan se beurt het agt grenshoue ingesluit en hy het veral onder Lungi Ngidi (2/51) se boulwerk ingeklim. Hoewel die Protea-snelbouler uiteindelik van hom ontslae geraak het – danksy ’n bobaas vangskoot deur Reeza Hendricks op die grens – het Malan steeds 16 lopies van sy boulbeurt gelooi. Op ’n dag waar aggressiewe kolfwerk deur die baanblad bemoeilik is, het Malan se aanslag op Ngidi die momentum finaal in Engeland se rigting geswaai. En hoewel Anrich Nortjé (0/21) en Kagiso Rabada (1/25) in die daaropvolgende boulbeurte hul bes probeer het om sake vir die Proteas te beredder, beskik hierdie Engelse toerspan oor net te veel kolfdiepte en hulle het die reeks van drie wedstryde vandag beklink. Vroeër kon die Protea-kolwers glad nie aan die gang kom nie en net Quinton de Kock (30 van 18 aflewerings) en George Linde (29 van 20 balle) se treftempo was hoër as 100. Tog het die Engelse kolwers ook gesukkel en ’n briljante Tabraiz Shamsi (3/19) het saam met ’n aggressiewe Nortjé die lopiekrane toegedraai. Malan se beurt en aanslag op Ngidi was uiteindelik die verskil tussen die twee spanne. Suid-Afrika: 146/6 ná 20 boulbeurte. Quinton de Kock (30), George Linde (29) en Adil Rashid (2/23) Engeland: 147/6 ná 19,5 boulbeurte. Dawid Malan (55), Eoin Morgan (26) en Tabraiz Shamsi (3/19).